
RAPORT

asupra Propunerii legislative privind declararea Complexului muzeal „Casa memorială Octavian Goga“ de la Ciucea, jud. Cluj, drept obiectiv de patrimoniu de importanţă naţională

Propunerea legislativă privind declararea Complexului muzeal „Casa memorială Octavian Goga“ de la Ciucea, jud. Cluj, drept obiectiv de patrimoniu de importanţă naţională (Pl 289/2003) a fost transmisă Comisiei pentru cultură, arte, mijloace de informare în masă cu adresa nr. 289/25.08.2003, Comisia pentru cultură, arte, mijloace de informare în masă fiind sesizată în fond. Propunerea legislativă a fost trimisă, spre avizare, Comisiei juridice, de disciplină şi imunităţi şi Comisiei pentru buget, finanţe şi bănci, care, până la redactarea prezentului raport nu au transmis avizele lor. În redactarea raportului, Comisia a ţinut cont de avizul emis de Consiliul Legislativ. 

.
Propunerea legislativă face parte din categoria legilor ordinare, potrivit prevederilor art. 72 alin. (1) din Constituţia României.

Propunerea legislativă a fost dezbătută în şedinţa Comisiei din ziua de 10 septembrie 2003. 

În conformitate cu prevederile art. 52 din Regulamentul Camerei Deputaţilor, la dezbaterea proiectului de Lege a participat, ca invitat, d-nul deputat Dan Brudaşcu, în calitate de iniţiator al Propunerii. 


La lucrările Comisiei au fost prezenţi 18 deputaţi, din totalul de 19 membri ai Comisiei.


Raportul Comisiei a fost adoptat cu majoritatea voturilor celor prezenţi în sală în momentul votării (9 voturi pentru şi 1 vot contra).


În urma dezbaterii, Comisia pentru cultură, arte, mijloace de informare în masă propune respingerea Propunerii legislative privind declararea Complexului muzeal „Casa memorială Octavian Goga“ de la Ciucea, jud. Cluj, drept obiectiv de patrimoniu de importanţă naţională. Decizia de respingere este motivată de faptul că, potrivit prevederilor Legii muzeelor şi a colecţiilor publice nr. 311/2003, înfiinţarea, organizarea şi clasificarea muzeelor se face prin procedurile precizate în acel act normativ. Astfel, atât pentru schimbarea subordonării administrative a Complexului muzeal „Casa memorială Octavian Goga“, cât şi pentru declararea acestuia ca muzeu de importanţă naţională, nu este necesară emiterea unei legi, fiind suficiente deciziile Consiliului Judeţean Cluj şi, respectiv, ale Ministerului Culturii şi Cultelor şi ale Guvernului. 

